# KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2022. január 26-i ülésére)

### Tárgy: Az egészségügyi alapellátás körzeteiről szóló

### önkormányzati rendelet módosítása

Kiskőrös Város Képviselő-testülete

* a 88/2020.sz. Képv.test. határozattal a Szűcs József utca közterület elnevezését Seres Sámuel utca elnevezésre,
* a 89/2020.sz. Képv.test. határozattal a Gorkij utca közterület elnevezését Hétház utca elnevezésre,
* a 16/2021.sz. Képv.test. határozattal a Kilián György utca közterület elnevezését Dr. Staud Lajos utca elnevezésre,
* a 38/2021.sz. Képv.test. határozattal az Úttörő utca közterület elnevezését Rózsa utca elnevezésre változtatta.

A négy közterületet elnevezésének változása miatt módosítani kell Kiskőrös Város Önkormányzat Képviselő-testületének az egészségügyi alapellátás körzeteiről szóló 10/2016. (V.26.) önkormányzati rendeletét (a továbbiakban: önkormányzati rendelet).

A Kiskőrösi Óvodák alapító okirata módosításra került, mivel két tagóvoda, a Mohácsi utcai Óvoda és a Thököly utcai Óvoda megszűnt, és létesült egy új óvoda, a Kőrisfa utcai Óvoda (6200 Kiskőrös, Kőrisfa utca 14.), amely a Kiskőrösi Óvodák székhelye lett. A Kiskőrös Térségi Bem József Általános Iskola elnevezése Kiskőrösi Bem József Általános Iskolára, a Kiskunhalasi Szakképzési Centrum Wattay Szakképző Iskolája és Kollégiuma elnevezése Kiskunhalasi Szakképzési Centrum Kiskőrösi Wattay Technikum és Kollégiumra, a Kiskőrösi Petőfi Sándor Evangélikus Óvoda, Általános Iskola, Gimnázium és Kertészeti Szakközépiskola elnevezése Kiskőrösi Petőfi Sándor Evangélikus Óvoda, Általános Iskola, Gimnázium és Technikumra, a Kiskőrösi Egységes Gyógypedagógiai Módszertani Intézmény Integrált Óvoda, Általános Iskola, Készségfejlesztő Speciális Szakiskola elnevezése pedig Kiskőrösi Egységes Gyógypedagógiai Módszertani Intézmény, Óvoda, Általános Iskola és Készségfejlesztő Iskolára változott. Ezeknek a változásoknak megfelelően módosítani szükséges az önkormányzati rendelet iskola-egészségügyi ellátás körzeteit meghatározó 6.mellékletét.

Az önkormányzati rendelet felülvizsgálata során megállapításra került, hogy az egészségügyi alapellátásról szóló 2015. évi CXXIII. törvény (a továbbiakban: Alapellátási törvény) 5.§ (1) bekezdése szerinti egészségügyi alapellátásba tartozó feladatok közül a háziorvosi, házi gyermekorvosi és fogorvosi ügyeleti ellátás körzethatára nem került kijelölésre. Az Alapellátási törvény 6.§ (1) bekezdése alapján valamennyi egészségügyi alapellátás körzetét rendeletben meg kell állapítani akkor is, ha az önkormányzat közigazgatási területének egésze egy körzet.

A háziorvosi, házi gyermekorvosi ügyeleti ellátást Kiskőrös Város Önkormányzata a Kiskőrösi Többcélú Kistérségi Társulás tagjaként biztosítja. A Bács-Kiskun Megyei Kormányhivatal Hatósági Főosztály Törvényességi Felügyeleti Osztály BK/TH/5646-1/2021. iktatószámú, „Összefoglaló a 2021. évi egészségügyi alapellátási körzetekről szóló önkormányzati rendeletek célvizsgálatának tapasztalatairól és szakmai segítségnyújtás” tárgyú tájékoztatóban javaslatot tett arra, hogy az orvosi ügyeleti ellátást székhely szerint ellátó önkormányzat az önkormányzati rendeletben pontosan nevesítse, mely más települések tartoznak az ellátási területéhez. Ennek megfelelően az önkormányzati rendelet kiegészítésre kerül az orvosi ügyeleti ellátásban résztvevő önkormányzatok településeinek felsorolásával.

A fentiek alapján javaslom, hogy a Képviselő-testület az egészségügyi alapellátás körzeteiről szóló 10/2016. (V.26.) önkormányzati rendeletet a rendelet-tervezetben foglaltak szerint módosítsa.

**Kiskőrös, 2022. január 18.**

**Domonyi László s.k.,**

**polgármester**

**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**……./2022. ( ) önkormányzati rendelete**

**az egészségügyi alapellátás körzeteiről szóló**

**10/2016.(V.26.) önkormányzati rendelet módosításáról**

(tervezet)

Kiskőrös Város Önkormányzat Képviselő-testülete az egészségügyi alapellátásról szóló 2015. évi CXXIII. törvény 6. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, az egészségügyi alapellátásról szóló 2015. évi CXXIII. törvény 5. § (1) bekezdésében, illetve Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában meghatározott feladatkörében eljárva a következőket rendeli el:

**1. §**

Az egészségügyi alapellátás körzeteiről szóló 10/2016. (V.26.) önkormányzati rendelet (a továbbiakban: Eür.) bevezető részébe a következő rendelkezés lép:

„Kiskőrös Város Önkormányzat Képviselő-testülete az egészségügyi alapellátásról szóló 2015. évi CXXIII. törvény 6. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, az egészségügyi alapellátásról szóló 2015. évi CXXIII. törvény 5. § (1) bekezdésében, illetve Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában meghatározott feladatkörében eljárva az egészségügyi alapellátásról szóló 2015. évi CXXIII. törvény 6.§ (2) bekezdésében biztosított véleményezési jogkörében eljáró Nemzeti Egészégfejlesztési Intézet véleményének kikérésével a következőket rendeli el:”

**2. §**

Az Eür. 3. §-a a következő g) és h) ponttal egészül ki:

*(Kiskőrös város közigazgatási területén a Képviselő-testület)*

„*g)* egy háziorvosi, házi gyermekorvosi ügyeleti

*h)* egy fogorvosi ügyeleti”

*(körzetet alakít ki.)*

**3. §**

Az Eür. 4. §-a a következő (7) bekezdéssel egészül ki:

„(7) A fogorvosi ügyeleti ellátás körzete Kiskőrös város teljes közigazgatási területe.”

**4. §**

Az Eür. 5. §-a helyébe a következő rendelkezés lép:

**„5. §**

(1) Kiskőrös Város Önkormányzata a háziorvosi és házi gyermekorvosi ügyeleti ellátást Kiskőrös székhellyel, a Kiskőrösi Többcélú Kistérségi Társulás tagjaként, annak keretében, a társulási megállapodásban foglaltak szerint biztosítja.

(2) A háziorvosi, házi gyermekorvosi ügyeleti ellátás Akasztó, Bócsa, Csengőd, Kaskantyú, Kiskőrös, Páhi, Soltvadkert, Tabdi, Tázlár teljes közigazgatási területére kiterjedően egy ellátási körzetet alkot.”

**5. §**

(1) Az Eür. 1. melléklete helyébe az 1. melléklet lép.

(2) Az Eür. 2. melléklete helyébe a 2. melléklet lép.

(3) Az Eür. 3. melléklete helyébe a 3 melléklet lép.

(4) Az Eür. 4. melléklete helyébe a 4. melléklet lép.

(5) Az Eür. 5. melléklete helyébe az 5. melléklet lép.

(6) Az Eür. 6. melléklete helyébe a 6. melléklet lép.

**6. §**

Ez a rendelet a kihirdetését követő napon lép hatályba.